MDP KÖZPONTI VEZETŐSÉGE      SZIGORÚAN BIZALMAS!
TUDOMÁNYOS ÉS KULTURÁLIS OSZTÁLY   Készült 3 pld-ban

**Feljegyzés Rákosi elvtársnak a Nemzeti Színház helyzetéről, elsősorban**

 **Az ember tragédiája műsorra tűzéséről**

Továbbra is jellemző elhajlások tapasztalhatók a színház munkájában. Bár színvonala a többi színházzal összehasonlítva magas, mégsem szabad ezekre az elferdülésekre nem odafigyelni. A színház műsorpolitikájának egyik problémája Az ember tragédiája. Bár Major Tamás elvtárs megismerte ennek ügyében Rákosi elvtárs álláspontját, de alig vett részt abban, hogy a művészek pártellenes, erősen polgári légkörét oszlassa. Gellért Endre rendező párton kívüli szimpatizáns, de fél Majortól, tiszteli is. Nem rossz rendező, de nem tud a darab népellenes jellegén változtatni. Jobban oda kell rá figyelni.

Ebben a káros légkörben nem lehet nem provokációként, aktuális politikai kérdésekre adott válaszként felfogni a darab műsorra tűzését. Nem véletlen, hogy előadásainak sikere a Horthy-korszakban tetőzött. Jelen helyzetünkben megengedhetetlen és kockázatos, hogy egy olyan darabot és rendezést mutassunk meg a nézőknek, mely pesszimista, haladás- és népellenes. Több politikai és történelmi eszme kritikáját tartalmazza ugyan, de zárlatában egy ésszerűtlen, vallásos optimizmust ad. Védekezésként pesszimizmusát luciferi befolyásként magyarázzák: a nézőknek ezt nem jelzi a színpadi ábrázolás. Az eszkimószín gúnyolja a történeti fejlődést, a perspektívátlanságot közvetíti. Az athéni és párizsi színben a nép befolyásolható csürhének van feltüntetve. Erősen destruktív a falanszterjelenet: utópista szocializmusa hamis, torz képet mutat, antiszocializmusa nyilvánvaló.

1. A Nemzeti Színház előadását a fentiek alapján betiltani.

2. Az új műsorterv elkészítésénél kényszeríteni a színházat pártosabb, ideológiailag helyes műsorterv elkészítésére.
3. Felülvizsgálni a színház pártszervezetét és megszabni feladatait a művészek kommunista nevelése terén.

Kovács Béla sk

Budapest, 1955. január 2.